Komisijos reglamentas (EB) Nr. 2648/98
1998 m. gruodžio 9 d.
iš dalies keičiantis Reglamentą (EB) Nr. 1445/95 dėl importo ir eksporto licencijų taikymo galvijienos sektoriuje taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 1633/98 [2], ypač į jo 9 straipsnį,
kadangi 1995 m. birželio 26 d. Komisijos reglamento (EB) Nr. 1445/95 dėl importo ir eksporto licencijų taikymo galvijienos sektoriuje taisyklių, panaikinančio Reglamentą (EEB) Nr. 2377/80 [3], su paskutiniais pakeitimais, padarytais Reglamentu (EB) Nr. 2365/98 [4], 2 straipsnio 2 dalyje yra nustatyta, kad, paraiškų gauti licencijas už ne daugiau kaip 160 kg svorio galvijus ir importo licencijų 7 langelyje turi būti nurodyta provenencijos šalis;
kadangi, kalbant apie skirtingas veršelių importo kvotas, reglamentuose, kuriuose pateikiamos taikymo taisyklės, yra nurodyta išsami informacija, kurią būtina įrašyti paraiškoje gauti importo licenciją ir pačioje licencijoje; kadangi Reglamento (EB) Nr. 1445/95 2 straipsnio 2 dalis turėtų būti taikoma tik tiems veršeliams, kurie importuojami ne pagal kvotą;
kadangi pagal 1998 m. gegužės 29 d. Komisijos sprendimo 98/372/EB dėl gyvūnų sveikatos reikalavimų ir veterinarinio sertifikavimo importuojant iš tam tikrų Europos šalių gyvus galvijų ir kiaulių rūšių gyvūnus [5] III priedą ("Gyvūno sveikatos pažymėjimas") ir pagal panašių sprendimų dėl iš tam tikrų trečiųjų šalių importuojamų gyvų galvijų, grindžiamų 1972 m. gruodžio 12 d. Tarybos direktyva 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules, šviežią mėsą arba mėsos produktus iš trečiųjų šalių [6] su paskutiniais pakeitimais, padarytais Direktyva 97/79/EB [7], priedus "Gyvūno sveikatos pažymėjimas" gyvūno sveikatos pažymėjimo originalą privalo turėti galvijai tol, kol jie pasiekia pasienio kontrolės postą;
kadangi siekiant geriau valdyti veršelių importavimą ne pagal kvotas, reikėtų nustatyti, kad ne daugiau kaip 300 kilogramų svorio veršeliams skirtų importo licencijų 7 langelyje būtų nurodyta provenencija, o 8 langelyje - kilmės šalis, kuri turi sutapti su pirmiau minėtų sprendimų priede pateiktame "gyvūno sveikatos pažymėjime" nurodyta eksportuojančia šalimi; be to, dar reikėtų patikrinti, ar išleidžiant į laisvą apyvartą importo licencijoje nurodyta kilmės šalis sutampa su gyvūno sveikatos pažymėjimo originale arba kopijoje nurodyta eksportuojančia šalimi, ir, nustačius bet kokį neatitikimą, neturėtų būti išleidžiama į laisvą apyvartą;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1445/95 2 straipsnio 2 dalis pakeičiama taip:
"2. Importuojant produktus, kurių KN kodai yra 01029005-01029049, išskyrus gyvų galvijų importo kvotų, reglamentuojamų atitinkamais reglamentais, kuriuose yra pateiktos taikymo taisyklės, atveju, paraiškoje gauti importo licenciją ir licencijoje nurodoma:
a) 7 langelyje - provenencijos šalis;
b) 8 langelyje - kilmės šalis, kuri turi sutapti su eksportuojančia šalimi tokia prasme, kaip vartojama Sprendimo 98/372/EB III priede ("Gyvūno sveikatos pažymėjimas") ir panašių sprendimų dėl iš tam tikrų trečiųjų šalių importuojamų gyvų galvijų, grindžiamų Direktyva 72/462/EEB, prieduose ("Gyvūno sveikatos pažymėjimas"). Licencija įpareigoja importuoti iš tos šalies;
c) 20 langelyje įrašas: "8 langelyje nurodyta kilmės šalis sutampa su gyvūno sveikatos pažymėjimo originale arba kopijoje nurodyta eksportuojančia šalimi."
Pirmiau minėti gyvuliai išleidžiami į laisvą apyvartą tik pateikus sveikatos pažymėjimo originalą arba Bendrijos pasienio kontrolės poste patvirtintą jo kopiją, jei šį pažymėjimą išdavusi šalis atitinka importo licencijos 8 langelyje nurodytą šalį."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas licencijoms, kurių prašoma nuo 1998 m. gruodžio 14 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gruodžio 9 d.